ราชธานีลิสซิ่งยิ้มกำไร300ล.
ผลงาน9เดือนยอดกระฉูด เดินหน้าปล่อยกู้1.2หมื่นล.
24 ต.ค. 2555

ผลงาน9เดือนยอดกระฉูด เดินหน้าปล่อยกู้1.2หมื่นล.
ราชธานี ฟันกำไร 300 ล้านบาท มากกว่าตลอดทั้งปี 2554 เดินหน้าปล่อยกู้ 1.2 หมื่นล้านบาท แถมไม่ลดดอกเบี้ย
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า บริษัทคาดว่าผลการดำเนินงานในช่วง 3 ไตรมาสที่ผ่านมา จะมีกำไรประมาณ 300 ล้านบาท มากกว่าผลกำไรที่ทำได้ตลอดทั้งปี 2554 ที่ทำได้ประมาณ 200 ล้านบาท โดยเฉพาะในช่วงไตรมาส 3 ของปีนี้ ที่ได้กำไรประมาณ 150 ล้านบาท 
สำหรับยอดปล่อยสินเชื่อใหม่ในปีนี้ คาดว่าจะทำให้ได้ประมาณ 1.2 หมื่นล้านบาท หรือเติบโต 40% จากเป้าที่เคยตั้งไว้ 1 หมื่นล้านบาท หรือเติบโต 30% และทำให้
จากผลของการปล่อยสินเชื่อใหม่ที่คาดว่าจะทำได้ดีกว่าเป้าหมายนั้น ยอดสินเชื่อคงค้างปีนี้เติบโตไปอยู่ที่ประมาณ 1.8 หมื่นล้านบาท หรือ 30% เมื่อเทียบกับปี 2554 ที่ยอดสินเชื่อคงค้างอยู่ที่ 1.3 หมื่นล้านบาท 
“แม้ปีนี้ทิศทางผลการดำเนินงานและแนวโน้มกำไรของเราจะดี แต่ก็ยังไม่มีนโยบายในการปรับเป้าสินเชื่อเพิ่มแต่อย่างใด โดยยังคงเป้าเท่าเดิมไว้ก่อน และยังให้น้ำหนักกับสินเชื่อรถยนต์มือสองเป็นหลัก และเน้นรถบรรทุกเพื่อรองรับระบบขนส่ง ระบบโลจิสติกส์เป็นหลัก” นายโกวิท กล่าว 
อย่างไรก็ตาม ผลการดำเนินงานของบริษัทปีนี้ คาดว่าจะทำได้ดีกว่าเป้าหมายที่วางไว้ เนื่องจากภาวะเศรษฐกิจโดยรวมปรับตัวดีขึ้น กำลังซื้อในระบบเพิ่ม บวกกับรัฐบาลประกาศเพิ่มค่าจ้างงานขั้นต่ำเป็น 300 บาทต่อวัน ในขณะที่ยอดหนี้ที่ไม่ก่อให้เกิดรายได้ หรือเอ็นพีแอล ก็ปรับลดลงอย่างต่อเนื่องมาอยู่ที่ประมาณ 2% จากเดิมที่อยู่ประมาณ 3% 
นายโกวิท กล่าวว่า ส่วนเรื่องทิศทางดอกเบี้ยนั้น บริษัทยังไม่มีนโยบายปรับลดดอกเบี้ยจนถึงสิ้นปีนี้ เนื่องจากดอกเบี้ยเช่าซื้อในปัจจุบันอยู่ในอัตราที่ต่ำอยู่แล้ว และที่สำคัญบริษัทเน้นรถยนต์ใช้แล้ว หรือรถยนต์มือสองเป็นหลัก คิดดอกเบี้ยเฉลี่ยจะอยู่ที่ 3.5% ขึ้นไป ตามอายุและประเภทของรถ และการที่บริษัทไม่ลดดอกเบี้ยก็ไม่มีผลกระทบต่อฐานลูกค้าของบริษัท เพราะตลาดรถยนต์ใช้แล้วมีผู้ทำตลาดไม่มาก ซึ่งส่วนใหญ่ให้น้ำหนักกับรถยนต์ป้ายแดงมากกว่า 
นายโกวิท กล่าวว่า ปัจจุบันยังมีผู้ประกอบการเช่าซื้อบางรายที่เสนอดอกเบี้ยรถป้ายแดงอยู่ที่ 2.2-2.4% ซึ่งถือว่าต่ำมาก แต่หากปรับลดลงไปมากกว่านี้ก็มีโอกาสขาดทุนได้ เพราะฉะนั้นดอกเบี้ยนโยบายที่คณะกรรมการนโยบายการเงิน (กนง.) ส่งสัญญาณและปรับลดลง 0.25% จึงมีผลต่อดอกเบี้ยเช่าซื้อน้อยมาก ในขณะที่ธนาคารพาณิชย์ยังแข่งระดมเงินฝากกันอยู่ สวนทางกับดอกเบี้ยที่ กนง.ประกาศปรับลง